Välisminister: Eesti tervitab Iiri rahvahääletuse tulemust
20 oktoober 2002
Välisminister Kristiina Ojuland kinnitas peale Iiri referendumi esialgsete tulemuste teatavakssaamist, et Eesti tervitab rahvahääletuse tulemusi.
'Meil on heameel, et iiri rahvas andis oma heakskiidu Nizzas sõlmitud kokkulepetele ning tegi sellega ühtlasi võimalikuks liidu laienemise vastavalt sihiks võetud ajakavale,' ütles välisminister ministeeriumi pressiteenistuse teatel.
Liidu laienemisega kaasnevate võimaluste teostamine, Euroopa riikide üha tihenev koostöö on oluline niihästi tulevastele kui ka praegustele liikmesriikidele. Välisministri sõnul võidab sellest kindlasti ka iiri rahvas. 'Eesti on Iirimaad ikka pidanud riigiks, mis on Euroopa Liidu liikmeks oleku eeliseid realiseerinud silmapaistva edukusega,' lisas ta.
Välisminister avaldas lootust, et liitumiskõnelused kümne kandidaatriigiga on võimalik Kopenhaageni tippkohtumiseks edukalt lõpule viia ning liidu järjekordne laienemine saab teoks 2004. aasta alguses.